Žitňanská, Lucia, podpredsedníčka vlády a ministerka spravodlivosti SR (2016-10-19):
Ďakujem pekne, pán predsedajúci. Vážené panie poslankyne, vážení páni poslanci, na rokovanie Národnej rady Slovenskej republiky predkladám vládny návrh zákona, ktorým sa mení zákon o konkurze a reštrukturalizácii a súčasne niektoré ďalšie predpisy, predovšetkým zákon o poskytovaní právnej pomoci osobám v materiálnej núdzi. Vládny návrh zákona vecne vychádza z programového vyhlásenia vlády a tým ho aj napĺňa. Hlavným účelom tohto návrhu zákona je dať druhú šancu tým, ktorí – či už z vlastnej viny, alebo aj nie – sa ocitli v dlhovej pasci a sami sa z nej nevedia dostať. Množstvo prebiehajúcich exekúcií ukazuje, že je to najmä na niektorých územiach Slovenska veľký problém. Vďaka predloženej právnej úprave si budú môcť práve títo ľudia vyriešiť svoju situáciu cez dostupnejšiu možnosť oddlženia. Nebude pritom záležať, či dlh vznikol voči štátu, samospráve, nebankovke alebo obchodnej spoločnosti. Tak ako je dnes v našom právnom poriadku režim takzvaného osobného bankrotu nastavený, nespĺňa svoj účel. Pre porovnanie, kým v Českej republike len za rok 2015 bolo podaných viac ako 32-tisíc žiadostí o osobný bankrot, za rovnaké obdobie využilo túto možnosť na Slovensku len 391 ľudí. Mám za to, že rovnako ako v prípade firiem, právnických osôb, ktoré majú možnosť ozdraviť sa cez reštrukturalizáciu, fyzické osoby musia mať šancu vyjsť z dlhovej pasce cez dostupný inštitút osobného bankrotu. Keď totiž človek dlhodobo ostáva v situácii, ktorá je pre neho neriešiteľná, cíti to ako nespravodlivosť, negatívne to vplýva na kvalitu jeho života, život jeho rodiny, čo je niekedy, žiaľ, len krok od radikálnych riešení. Podať v takejto situácii pomocnú ruku a pomôcť takúto situáciu riešiť, považujeme za významný krok k zlepšovaniu prístupu k spravodlivosti vôbec. Preto sme hľadali také nastavenie právnej úpravy, aby konanie o oddlžení bolo prístupné. Aby bolo prístupné, nemôžu byť s ním spojené príliš vysoké náklady. Ak dlžník nedisponuje potrebnou sumou na to, aby mohol vstúpiť do procesu oddlženia, tieto trovy mu bude môcť podľa návrhu právnej úpravy poskytnúť Centrum právnej pomoci. Dlžník bude musieť byť podľa návrhu zákona sprevádzaný oddlžením advokátom alebo Centrom právnej pomoci, pretože chceme zabrániť tomu, aby sa na dlžníkov, u ktorých sú predpoklady na to, že spĺňajú podmienky na oddlženie, nabalili znova rôzne skupiny s ponukou, že ich budú sprevádzať týmto procesom, a pritom im rovno znova požičajú. Pred takýmito praktikami nás na základe skúseností varovali kolegovia z Českej republiky. Samozrejme, to zvyšuje nároky aj na Centrum právnej pomoci, preto súčasne počítame aj s posilnením Centra právnej pomoci, aj s otvorením nových centier, respektíve konzultačných stredísk Centra právnej pomoci najmä v regiónoch Slovenska, kde bude alebo kde sa dá predpokladať vyšší počet ľudí, ktorí majú predpoklady prejsť práve osobným bankrotom. V zmysle predloženého návrhu bude mať dlžník možnosť zbaviť sa dlhov jednou z dvoch alternatív, a to konkurzom alebo splátkovým kalendárom. Konkurz spočíva v predaji majetku a uspokojení pohľadávok veriteľov z výťažku s tým, že po dlhej debate, ktorá sa niesla v rámci pripomienkového konania na tému ochrany obydlia, sme zaviedli takzvanú kategóriu takzvanej nepostihnuteľnej hodnoty obydlia, ktorej výška bude určená nariadením vlády. Toto opatrenie významne zvyšuje ochranu dlžníkov pred úplnou stratou bývania. Dlžník, ktorý prejde osobným bankrotom, bude mať právo voči takzvaným nezabezpečeným veriteľom uchrániť si istú sumu, ktorá mu ostane aj zachovaná, aby z nej mohol platiť nájomné. Čiže použitie týchto zdrojov bude limitované na bývanie. V prípade splátkového kalendára si dlžník ponecháva majetok, ale v stanovenom období vypláca sumu, ktorú určí súd. Tá suma musí predstavovať najmenej 30 % pohľadávok veriteľov a súčasne musí byť aspoň o 10 % vyššia, ako by to bolo v prípade uspokojovania pohľadávok veriteľov cez konkurz. Uchádzať sa o zbavenie dlhov jedným z týchto dvoch možných spôsobov bude môcť dlžník raz za desať rokov. Predkladaný mechanizmus oddlženia podstatne zvyšuje ochranu dlžníka a zvyšuje dostupnosť toho, aby sa mohol vymaniť z dlhovej pasce. Na druhej strane ale návrh dbá aj na to, dbá na uspokojenie oprávnených nárokov niektorých skupín veriteľov. Vyčleňujeme pohľadávky, ktoré aj pri osobnom bankrote musia byť uspokojené v plnej výške, od trestných sankcií cez výživné, ale aj zabezpečenú pohľadávku zo záložného práva. Čo sa týka pohľadávok, ako sú napríklad zmluvné pokuty, tam máme za to, že v prvom rade by mali byť splatené časti istín a až potom nejaké sankcie, ak vôbec. Lebo pri započítaní sankcií alebo zmluvných pokút niektorých veriteľov sú iní veritelia vlastne ukrátení o časť svojej istiny. Hovorila som, že účelom tohto zákona je predovšetkým riešiť právnu úpravu osobného bankrotu. Dotýkame sa ale aj takzvanej veľkej reštrukturalizácie. Úprava reštrukturalizácie vyplynula z návrhov, ktoré prišli v rámci medzirezortného pripomienkového konania, ktoré ale už aj predtým boli predmetom odbornej debaty, napríklad s konkurznými sudcami, a s ktorými sme sa stotožnili. Podľa návrhu budú musieť nezabezpečení veritelia byť uspokojení v minimálnom rozsahu 50 percent. Táto kvóta by mala platiť pre každého z nich individuálne, inak reštrukturalizačný plán nebude môcť byť súdom potvrdený. V aktuálnej právnej úprave nie je tento rozsah takto jasne stanovený. V praxi by to teda znamenalo, že ak dlžník nebude schopný v rámci reštrukturalizácie ponúknuť veriteľom aspoň 50 %, v priebehu piatich rokov pôjde do konkurzu. Výnimkou bude prípad, ak sa s veriteľmi, s každým individuálne, dlžník dokáže dohodnúť na nižšej miere uspokojenia. Návrh zároveň zavádza aj náhodný výber správcov v reštrukturalizácii, čím sa môžu pretrhnúť možné väzby medzi dlžníkom a správcom. Domnievame sa, že tieto zmeny môžu pomôcť zabrániť špekulatívnym reštrukturalizáciám a posilniť postavenie najmä malých nezabezpečených veriteľov s cieľom vyššieho uspokojenia ich pohľadávok. Tento návrh zákona bol predmetom riadneho legislatívneho procesu a som presvedčená o tom, že smeruje k zlepšeniu prístupu k spravodlivosti, osobitne pre skupinu ľudí, ktorá to skutočne potrebuje, a preto verím, že získa aj vašu podporu. Prosím teda o prerokovanie tohto návrhu zákona a o jeho podporu. Ďakujem veľmi pekne.